Diari Oficial de la Generalitat Valenciana


Sumari del DOGV 2461, del 02-03-1995 (1995/834001)

ORDRE de 17 de febrer de 1995, de la Conselleria de Cultura, per la qual es crea el Circuit Teatral Valencià.
-------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/02/17/(4)/dof/vci/html**

### Dades del document

Número de DOGV
:   2461

Data del DOGV
:   02-03-1995

Secció del DOGV
:   DISPOSICIONS GENERALS

Número del document
:   1995/834001


Data del document
:   17-02-1995

Organisme emissor
:   Conselleria de Cultura

Tipus de document
:   Ordre

Anàlisi jurídica

ORDRE de 17 de febrer de 1995, de la Conselleria de Cultura, per la qual es crea el Circuit Teatral Valencià.   
El Decret 36/1994, de 21 de febrer, del Govern Valencià, va aprovar el reglament de Teatres de la Generalitat Valenciana, que fixa com a finalitat de l'ens públic el desplegament i l'execució de la política cultural de la Generalitat Valenciana en el camp de les arts escèniques i, molt especialment, en els sectors de teatre i dansa.  
Entre les funcions que s'assignen a Teatres de la Generalitat Valenciana hi ha la potenciació de les xarxes de distribució i exhibició, procurant la màxima difusió dels espectacles de teatre i dansa, per tal d'arribar al major nombre possible de pobles i ciutats de la Comunitat Valenciana.  
En els últims anys la Generalitat Valenciana, a través de la Conselleria de Cultura, en col·laboració amb diversos ajuntaments de la Comunitat Valenciana, ha realitzat una política de cooperació territorial que ha permès millorar les xarxes de distribució i exhibició de les produccions de teatre i dansa, i ha contribuït a la consolidació de les programacions estables dels municipis de la Comunitat Valenciana.  
L'experiència acumulada en aquests anys ha determinat la necessitat de dotar de cobertura legal el marc general d'actuació en què aquesta política es desplegava, per tal de continuar aprofundint la cooperació entre les diferents entitats i la Generalitat Valenciana i optimar els recursos disponibles, al mateix temps que es facilita l'accés a la cultura als ciutadans dels municipis de la Comunitat Valenciana. Amb aquesta finalitat, mitjançant aquesta ordre es crea el Circuit Teatral Valencià.  
Per tot això, i fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE:  
Primer  
Es crea el Circuit Teatral Valencià com a instrument de coordinació i col·laboració entre Teatres de la Generalitat Valenciana i els municipis, agrupacions de municipis i altres entitats públiques i privades que s'integren en el circuit, a fi d'optimar els recursos disponibles i procurar una programació estable, diversificada i de qualitat en el sector de les arts escèniques en els municipis de la Comunitat Valenciana.  
Segon  
Els fins del Circuit Teatral Valencià són:  
a) Potenciar la cooperació i col·laboració entre Teatres de la Generalitat Valenciana i les entitats de la Comunitat Valenciana que duen a terme programacions estables en els sectors del teatre i la dansa.  
b) Facilitar la distribució i exhibició de les produccions de teatre i dansa per les sales i teatres del Circuit Teatral Valencià, especialment d'aquelles que hagen estat realitzades per companyies valencianes.  
c) Optimar els recursos infrastructurals, econòmics i humans, a través de la cooperació i coordinació de les programacions i activitats paral·leles que es realitzen en les sales municipals, en sales d'altres entitats i en sales de gestió directa de Teatres de la Generalitat Valenciana.  
d) Obrir canals de comunicació i col·laboració entre els diferents agents que intervenen en el desplegament de les polítiques sectorials del teatre i la dansa (creadors, productors, distribuïdors i gestors culturals), que permeten un diàleg fluid i eficaç que contribuesca al manteniment i consolidació del sector.  
e) Proporcionar espais de formació i reciclatge professional que possibiliten als seus gestors l'intercanvi d'experiències, i també la progressiva formació que possibilite augmentar els nivells de competència professional.  
Tercer  
Podran sol·licitar la inclusió en el Circuit Teatral Valencià els municipis de la Comunitat Valenciana, les agrupacions de municipis i les entitats de caràcter públic o privat que complesquen els requisits que s'indiquen en l'apartat següent.  
Quart  
Els municipis i altres entitats que sol·liciten ser membres del circuit hauran de complir aquests requisits:  
a) Disposar d'una sala o teatre adequada per a les representacions teatrals o de dansa. El personal tècnic de Teatres de la Generalitat Valenciana haurà d'emetre informe de la idoneïtat de la sala.  
b) Disposar d'un gestor cultural professional que realitze les tasques de programació de la sala, al marge que tinga responsabilitats de gestió en altres sectors.  
c) Realitzar una programació estable al llarg dels mesos de setembre a juny.  
d) Incloure en aquesta programació un mínim de deu companyies professionals, de les quals almenys sis hauran de ser valencianes.  
e) Acudir a les reunions de coordinació i programació a què siguen citats.  
Cinquè  
1. Els municipis i altres entitats públiques o privades que vulguen formar part del Circuit Teatral Valencià hauran de formalitzar les sol·licituds davant l'ens públic Teatres de la Generalitat Valenciana en el termini de vint dies naturals comptadors des de l'endemà de la publicació d'aquesta ordre en el Diari Oficial de la Generalitat Valenciana.  
2. Les instàncies, subscrites per la persona que exercesca la representació de l'entitat, podran presentar-se en Teatres de la Generalitat Valenciana, en les direccions territorials de Cultura d'Alacant, Castelló i València, en els serveis centrals de la Conselleria de Cultura i en els centres de l'Oficina d'Informació, Iniciatives i Reclamacions de la Generalitat Valenciana, o per qualsevol dels mitjans que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
A més de la instància, caldrà presentar una memòria dels dos últims anys que haurà d'incloure les programacions estables realitzades, els pressupostos destinats i el nom de la persona responsable de la gestió de la sala amb especificació de la relació laboral que manté amb l'entitat sol·licitant.  
3. Si la sol·licitud no inclou totes les dades exigides o falta documentació, s'instarà l'interessat perquè en el termini de deu dies esmene aquests defectes, amb l'advertiment que si no ho fa no es donarà curs a la sol·licitud incompleta i s'arxivarà l'expedient sense més tràmits.  
Sisè  
1. Per a la valoració de les sol·licituds presentades es crearà una comissió tècnica que estarà presidida pel director de Teatres de la Generalitat Valenciana i de la qual formaran part el gerent de Teatres de la Generalitat Valenciana, que en serà el vice-president, i tres vocals designats per la presidenta de l'ens públic. El secretari d'aquesta comissió serà designat pel director de Teatres de la Generalitat Valenciana entre els membres de la comissió.  
La comissió podrà demanar als interessats totes les dades i acreditacions necessàries per a l'adequada qualificació dels projectes.  
2. Per a la valoració de les sol·licituds es tindrà en compte:  
- Grau de compliment dels requisits obligatoris especificats en l'apartat 4.  
- Pressupost anual que l'entitat destina a la programació de teatre i dansa.  
- Qualitat de les programacions.  
- Nombre de companyies valencianes contractades.  
Setè  
La comissió tècnica elevarà proposta al director de Teatres de la Generalitat Valenciana, que resoldrà per delegació de la consellera. Si no s'emet la resolució en el termini de dos mesos des de la finalització del termini de presentació, les sol·licituds s'entendran desestimades.  
Vuitè  
1. Són obligacions dels membres integrants del Circuit Teatral Valencià les següents:  
a) Comunicar a Teatres de la Generalitat Valenciana l'acceptació de la integració en el Circuit Teatral de la Generalitat Valenciana en el termini d'un mes comptador des de l'endemà de la recepció de la notificació. En el cas de no comunicar aquesta acceptació, s'entendrà que el municipi o entitat renuncia a formar part del Circuit Teatral Valencià i perdrà el dret a això.  
b) Trametre a Teatres de la Generalitat Valenciana en els terminis que se li indiquen, la informació que li siga sol·licitada i, especialment, les programacions trimestrals i la memòria de gestió anual.  
c) Assistir a les reunions de programació que amb caràcter trimestral es convoquen.  
d) Fer constar en tota publicació, fullet, programa, publicitat, etc. en qualsevol mitjà o suport que es realitze, els anagrames de Teatres de la Generalitat Valenciana i el del Circuit Teatral Valencià amb similar tractament.  
2. L'incompliment de les obligacions indicades en el número anterior determinarà l'exclusió del Circuit Teatral Valencià de l'entitat incomplidora.  
Novè  
1. Es constituirà una assemblea, de la qual formaran part el director i el gerent de Teatres de la Generalitat Valenciana, i un membre de cada municipi o entitat que integren el Circuit Teatral Valencià.  
2. Són funcions de l'assemblea la informació d'espectacles, la coordinació de gires i els estudis de propostes de programació.  
3. La coordinació del Circuit Teatral Valencià serà responsabilitat del gerent de Teatres de la Generalitat Valenciana o persona en qui delegue.  
Deu  
1. Les aportacions de Teatres de la Generalitat Valenciana al Circuit Teatral Valencià es finançaran a càrrec dels seus pressupostos, segons les disponibilitats pressupostàries.  
2. Teatres de la Generalitat Valenciana establirà diferents nivells de participació en funció de la quantitat i qualitat de les programacions de les sales que integren el Circuit Teatral Valencià.  
Tant el nombre de nivells com la quantia econòmica que es destina a cadascun es revisaran anualment, i s'ajustaran al pressupost de Teatres de la Generalitat Valenciana i a les necessitats del Circuit Teatral Valencià.  
3. Les sol·licituds que siguen acceptades s'inclouran en un dels nivells a què fa referència el número anterior, el qual determinarà l'aportació que Teatres de la Generalitat Valenciana concedeix al sol·licitant per a aqueix any.  
4. Els municipis i entitats que s'integren en el Circuit Teatral Valencià hauran d'invertir pel seu compte en la programació de teatre i dansa del seu àmbit, almenys, la mateixa quantitat de diners del nivell que els haja correspost.  
Les aportacions per a les representacions de teatre i dansa que s'incloguen en el Circuit Teatral Valencià es faran de la manera següent:  
- El 50% del cost de l'actuació serà pagat pel municipi o entitat a la companyia en el moment de la representació.  
- El 50% restant el pagarà Teatres de la Generalitat Valenciana, després de la presentació de la factura corresponent i del certificat de l'actuació.  
5. Les economies que es puguen produir per l'aplicació del que indica aquesta ordre, es podran disposar mitjançant una resolució de la direcció de Teatres de la Generalitat Valenciana, per a incrementar la quantitat concedida a alguna de les programacions proposades.  
DISPOSICIONS FINALS  
Primera  
Es delega en el director de Teatres de la Generalitat Valenciana la resolució de la inclusió dels municipis i entitats en el Circuit Teatral Valenciana i se l'autoritza a dictar, en l'àmbit de les seues competències, les resolucions que estime oportunes per al desplegament i execució d'aquesta ordre.  
Segona  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.  
Tercera  
Contra aquesta ordre, que posa via a la via administrativa, es podrà interposar un recurs contenciós administratiu, en el termini de dos mesos des de la publicació en el Diari Oficial de la Generalitat Valenciana, davant la Sala Contenciosa Administrativa del Tribunal Superior de Justícia de la Comunitat Valenciana.  
La interposició requerirà la comunicació prèvia a aquest òrgan.  
Tot això d'acord amb l'article 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 17 de febrer de 1995  
La consellera de Cultura,  
PILAR PEDRAZA MARTíNEZ


Còpia Permalink ELI